text: তিনদিনেও হদিস মেলেনি ইন্দোনেশিয়ার নিখোঁজ সাবমেরিনের || Somoynews.tv
  ২৩-০৪-২০২১, ১৮:৪৪
  তিনদিনেও হদিস মেলেনি ইন্দোনেশিয়ার নিখোঁজ সাবমেরিনের
  নিখোঁজের তিনদিন পরও ইন্দোনেশিয়ার নিখোঁজ সাবমেরিনের কোনও হদিস পাওয়া যায়নি। তবে এটির খোঁজে অভিযান অব্যাহত রেখেছে দেশটির নৌবাহিনী। সাবমেরিনে মজুত থাকা অক্সিজেনে নাবিকরা আর মাত্র ৭২ ঘণ্টা বেঁচে থাকতে পারবেন বলে জানিয়েছে কর্তৃপক্ষ। এজন্য বাড়ছে শঙ্কা।
  পূর্ব বালিতে মহড়ার সময় নিখোঁজ সাবমেরিন উদ্ধারে তৃতীয় দিনের মতো শুক্রবার উদ্ধার অভিযানে নামে ইন্দোনেশিয়ার নৌবাহিনী। কে.আর.আই নাংগালা-ফোর-জিরো-টু নামের সাবমেরিনটির খোঁজে এরইমধ্যে যুদ্ধজাহাজ পাঠানো হয়েছে বলে জানিয়েছেন ইন্দোনেশিয়ার সেনাপ্রধান।
  এমনকি পানির নিচে কোনো বস্তুর অবস্থা শনাক্ত করতে সক্ষম স্বর্ণসমৃদ্ধ নৌবাহিনীর দুটি জাহাজও মোতায়েন করা হয়েছে। পাশাপাশি উদ্ধার অভিযানে ব্যবহার করা হচ্ছে হেলিকপ্টার। তবে এখনও সাবমেরিন উদ্ধারে কোনও উগ্রগতির খবর জানাতে পারেনি কর্তৃপক্ষ।
  তবে সাবমেরিনে থাকা অক্সিজেনের সাহায্যে নাবিকরা আরও ৭২ ঘণ্টা বেঁচে থাকতে পারবেন। সাবমেরিন উদ্ধারে সব ধরনের চেষ্টা অব্যাহত রয়েছে বলে জানিয়েছেন প্রেসিডেন্ট জোকো উইদোদো।
  তিনি বলেন, সাবমেরিনটিকে খুঁজতে আমরা সব ধরনের চেষ্টা চালিয়ে যাচ্ছি। নিখোঁজ নাবিকদের পরিবারের প্রতি আন্তরিকভাবে দুঃখ প্রকাশ করছি। সাবমেরিনের সন্ধান না পাওয়া পর্যন্ত আমাদের চেষ্টা অব্যাহত থাকবে।
  গেল বুধবার ৫৩ নাবিকসহ গভীর সমুদ্রে মহড়ার সময় নিখোঁজ হয় জার্মানির তৈরি ইন্দোনেশিয়ার ওই সাবমেরিনটি।